1 av 2 barn i Norge forsikret

Det siste halvåret har 20.000 flere barn fått sin egen barneforsikring. Forbrukerombudet krever edruelig markedsføring.

Illustrasjonsfoto: colourbox.com Vis mer

Publisert: Oppdatert: 7. mai 2012 21:08 , Publisert: 18. august 2010 18:00

Ved utgangen av første halvår i år, hadde 498.000 barn egen barneforsikring. Ved utgangen av 2009 var det tilsvarende tallet 478.000.

Det viser fersk statistikk fra Finansnæringes Hovedorganisasjon.

470.000 av disse er individuelle forsikringer, mens 28.000 er kollektive.

Nesten halvparten forsikret

Det er 1,1 millioner barn i Norge. Det betyr at det nå er 45 prosent av barna som er dekket av barneforsikring.

De siste årene, med unntak av siste halvår, har det vært en eksplosiv vekst i barneforsikringer.

Så sent som i 2005 var det kun 222.000 barn med slik forsikring.

- Stadig flere foreldre ser behovet for å sikre sine barn med en egen barneforsikring, sier kommunikasjonsdirektør Leif Osland i Finansnæringens Fellesorganisasjon (FNO).

- For de få som rammes har det vist seg at utsiktene til en romslig økonomi etter alvorlige hendelser avhenger av hvilke forsikringsordninger som dekker hendelsen, sier Osland.

Krav til markedsføring

Like før påske sendte Forbrukerombudet brev til forsikringsselskapene med en rekke krav til markedsføringen av barne- og helseforsikringer.

I sitt brev til bransjen stiller Forbrukerombudet blant annet følgende krav til opplysningene som gis i markedsføringen:

- Forbrukerne skal få klar og tydelig informasjon om pris og vilkår

- Det skal ikke benyttes villedende sammenlikninger eller påstander om å være «best», eller gis uriktig informasjon om dekningsgrad, hurtig skadeoppgjør, e.l.

- Eventuelle henvisninger til det offentlige helsetilbud skal bygge på korrekte og dokumenterbare fakta.

Nei til skremsel, ja til informasjon

Forbrukerombudet oppfordrer også forsikringsbransjen til å være varsom og ikke spille på overdreven frykt for farer, ulykker og sykdom.

Har dere fulgt opp forbrukerombudets krav, og i såfall på hvilken måte?

- Vi har vært i dialog med Forbrukerombudet om dette, men som ombudet selv sier, har ikke markedsføringen hittil vært særlig omfattende, sier Osland.

- Vi ser på dette med litt andre briller enn Forbrukerombudet, men vi er selvsagt alle interessert i at markedsføringen skal være edruelig.

Osland understreker at barneforsikring er et følsomt tema.

- Det skal ikke så mye til før det blir debatt, og det kan være ulike synspunkter på hvilken type markedsføring som skaper frykt.

Kontrollaksjon

Forbrukerombudet gjennomførte før sommeren en kontrollaksjon for å sjekke om kravene til markedsføring er blitt fulgt.

- Resultatet av aksjonen foreligger om kort tid, sannsynligvis i neste uke, sier fungerende forbrukerombud Gry Nergård til Dine Penger.

Ekstra sikkerhetsnett

Dine Penger mener at barneforsikring er verdt å bruke penger på. Barneforsikring er et ekstra sikkerhetsnett i forhold til Folketrygden.

Det sikrer barnet ekstra inntekt hvis det blir ufør, og du får stønad til blant annet tilsyn hvis barnet blir forbigående sykt.

Derimot kan man droppe behandlingsforsikring som noen selger. Den er unødvendig.

En barneforsikring koster mellom ca. 1.200 og 3.000, avhengig av dekningsgrad og størrelsen på utbetalinger.

To typer forsikring

Det er to hovedtyper barneforsikringer å velge mellom:

1.

En enkel og rimelig barneulykkesforsikring som dekker behandlingsutgifter, og som gir erstatning ved medisinsk invaliditet som følge av ulykke. Det er ingen krav om helseopplysninger.

2.

En mer omfattende og noe dyrere barneforsikring som dekker både ulykke og sykdom. Det er vanligvis krav om helseopplysninger.

Adgangen til kjøp av slik forsikring avhenger dermed av barnets helsetilstand og utvikling forut for inngåelsen av en forsikringsavtale.

Kilde: FNO

Foreldre skal få bestemme mer

Skulle ulykken inntreffe slik at barnet ditt blir erklært medisinsk invalid, blir imidlertid erstatningssummer på over 75.000 kroner overført til overformynderiet.

Nå skal en ny vergemålslov sørge for at foreldre vil få større mulighet til å disponere pengene. Loven vil sannsynligvis tre i kraft fra 2012.

Les hele saken:

Ny vergemålslov skal gi bedre barneforsikringer

Her kan du lese mer om Valuta Forsikring